*****

ΟΔΗΓΙΑ ΤΟΥ ΣΥΜΒΟΥΛΙΟΥ

της 23ης Νοεμβρίου 1989

για την τροποποίηση της οδηγίας 83/183/ΕΟΚ σχετικά με τις φορολογικές ατέλειες που εφαρμόζονται στις οριστικές εισαγωγές, από κράτος μέλος, προσωπικών ειδών που ανήκουν σε ιδιώτες

(89/604/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 99,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι, κατά τη θέσπιση της οδηγίας 83/183/ΕΟΚ (4) το Συμβούλιο δεσμεύτηκε να θεσπίσει ομόφωνα, μετά από πρόταση της Επιτροπής, διατάξεις για την ουσιαστική απλούστευση, αν όχι την κατάργηση των διατυπώσεων για την παροχή των φορολογικών ατελειών που ισχύουν για τις οριστικές εισαγωγές, από κράτος μέλος, προσωπικών ειδών που ανήκουν σε ιδιώτες· ότι, η επιτροπή ad hoc «Ευρώπη των πολιτών», στην πρώτη της έκθεση την οποία ενέκρινε το Ευρωπαϊκό Συμβούλιο των Βρυξελλών στις 29 και 30 Μαρτίου 1985, κάλεσε την Επιτροπή να υποβάλει μια τέτοια πρόταση·

ότι πρέπει να διευκολυνθεί όσο το δυνατόν περισσότερο η ελεύθερη κυκλοφορία των προσώπων στο εσωτερικό της Κοινότητας·

ότι, αναμένοντας την κατάργηση των φορολογικών συνόρων προκειμένου να υλοποιηθεί μια πραγματική εσωτερική αγορά, πρέπει να εναρμονισθούν και να απλουστευθούν ορισμένες διατυπώσεις που απαιτούνται για την παροχή της ατέλειας κατά την εισαγωγή που προβλέπεται από την οδηγία 83/183/ΕΟΚ, ιδιαίτερα σε ότι αφορά την κατάρτιση απογραφής των ειδών και την απόδειξη της συνήθους κατοικίας· ότι πρέπει να γίνουν πιο ελαστικοί οι υφιστάμενοι κανόνες σχετικά με τη διάρκεια χρησιμοποίησης των εισαγόμενων ειδών και τα ποσοτικά όρια που αφορούν ορισμένα είδη,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 83/183/ΕΟΚ τροποποιείται ως εξής:

1. Στο άρθρο 2, η παράγραφος 2 στοιχείο β) αντικαθίσταται ως εξής:

«β) χρησιμοποιούσε πράγματι ο ενδιαφερόμενος πριν από τη μεταφορά της κατοικίας ή τη δημιουργία δευτερεύουσας κατοικίας. Προκειμένου για οδικά οχήματα με κινητήρα (και οχήματα που ρυμουλκούνται από αυτά), τροχόσπιτα, κινητά σπίτια, σκάφη αναψυχής και ιδιωτικά αεροπλάνα, τα κράτη μέλη μπορούν να απαιτήσουν να έχουν χρησιμοποιηθεί από τον ενδιαφερόμενο τουλάχιστον επί έξι μήνες πριν από τη μεταφορά κατοικίας.

Ωστόσο, για τα είδη που αναφέρονται στη δεύτερη περίοδο του στοιχείου α) τα κράτη μέλη μπορούν να απαιτήσουν:

- όσον αφορά τα οδικά οχήματα με κινητήρα (και τα οχήματα που ρυμουλκούνται από αυτά), τα τροχόσπιτα, τα κινητά σπίτια, τα σκάψη αναψυχής και τα ιδιωτικά αεροπλάνα, να έχουν προηγουμένως χρησιμοποιηθεί από τον ενδιαφερόμενο επί τουλάχιστον 12 μήνες,

- όσον αφορά τα άλλα είδη, να έχουν προηγουμένως χρησιμοποιηθεί από τον ενδιαφερόμενο επί έξι τουλάχιστον μήνες

πριν από τη μεταφορά της κατοικίας.»

2. Στο άρθρο 4, η λέξη «είδη» αντικαθίσταται με τις λέξεις:

«οδικά οχήματα με κινητήρα (και τα οχήματα που ρυμουλκούνται από αυτά), τροχόσπιτα, κινητά σπίτια, σκάφη αναψυχής και ιδιωτικά αεροπλάνα.»

3. Στο άρθρο 5, η παράγραφος 1 αντικαθίσταται ως εξής:

«1. Τα κράτη μέλη μπορούν να προβλέψουν ότι τα είδη που απαριθμούνται στο άρθρο 4 παράγραφος 1 της οδηγίας 69/169/ΕΟΚ (*), όπως τροποποιήθηκε τελευταία από την οδηγία 89/220/ΕΟΚ (**) επιτρέπεται να εισαχθούν μέχρις ενός ορίου. Ωστόσο, αυτό το όριο δεν μπορεί να είναι κατώτερο από το τετραπλάσιο των ποσοτήτων που αναφέρονται στη στήλη ΙΙ του εν λόγω άρθρου, με εξαίρεση τα προϊόντα καπνού των οποίων η ατελής εισαγωγή μπορεί να περιοριστεί στις ποσότητες που αναφέρονται στην εν λόγω στήλη.

(*) ΕΕ αριθ. L 133 της 4. 6. 1969, σ. 6.

(**) ΕΕ αριθ. L 92 της 5. 4. 1989, σ. 15.»

4. Στο άρθρο 7:

α) η παράγραφος 1 γίνεται παράγραφος 1 στοιχείο α)·

β) στην παράγραφο 1 προστίθεται το εξής σημείο:

«β) Με την επιφύλαξη των διατυπώσεων που εφαρμόζονται ενδεχομένως στην κοινοτική διαμετακόμιση, η ατέλεια εξαρτάται από την σύνταξη καταλόγου, απογραφής των ειδών εφ' απλού χάρτου ο οποίος συνοδεύεται, εάν το κράτος το απαιτεί, από δήλωση, το υπόδειγμα και το περιεχόμενο της οποίας καθορίζονται σύμφωνα με τη διαδικασία του άρθρου 17 παράγραφοι 2 και 3 του κανονισμού (ΕΟΚ) αριθ. 678/85 (*). Στην απογραφή των ειδών δεν απαιτείται αναφορά της αξίας.

(*) ΕΕ αριθ. L 274 της 15. 10. 1985, σ. 1.»·

γ) Στην παράγραφο 2, προστίθενται τα εξής:

«Όταν, σύμφωνα με το άρθρο 3, η εισαγωγή ειδών εκτελείται τμηματικά μέσα στο διάστημα που αναφέρεται πιο πάνω, τα κράτη μέλη μπορούν να απαιτήσουν την υποβολή γενικού καταλόγου απογραφής μόνο κατά την πρώτη εισαγωγή· στον κατάλογο αυτόν μπορούν να αναφέρονται και άλλα τελωνεία σε μεταγενέστερες μετακομίσεις. Ο γενικός κατάλογος απογραφής συντάσσεται σε συμφωνία με τις αρμόδιες αρχές του κράτους μέλους εισαγωγής.»

5. Στο άρθρο 8 παράγραφος 2:

α) στο τέλος του πρώτου εδαφίου, οι λέξεις «επί 12 τουλάχιστον μήνες», αντικαθίστανται από τις λέξεις «πριν από τη δημιουργία δευτερεύουσας κατοικίας»·

β) καταργείται το τρίτο εδάφιο.

6. Στο άρθρο 9:

α) Η αρχική πρόταση της παραγράφου 1 αντικαθίσταται ως εξής:

«1. Με την επιφύλαξη των άρθρων 2 μέχρι 5, κάθε άτομο μπορεί, με την ευκαιρία του γάμου του, να εισάγει στο κράτος μέλος στο οποίο σκοπεύει να μεταφέρει τη συνήθη κατοικία του, προσωπικά είδη των οποίων έχει αποκτήσει την κυριότητα ή τη χρήση, χωρίς να καταβάλει τους φόρους που αναφέρονται στο άρθρο 1, υπό τις ακόλουθες προϋποθέσεις:»·

β) η παράγραφος 2, αντικαθίσταται ως εξής:

«2. Επίσης, εισάγονται ατελώς τα συνήθη γαμήλια δώρα που προσφέρονται σε άτομο το οποίο συγκεντρώνει τις προϋποθέσεις της παραγράφου 1, από άτομα που έχουν τη συνήθη κατοικία τους σε κράτος μέλος άλλο από το κράτος εισαγωγής. Η ατέλεια ισχύει για δώρα των οποίων η κατά μονάδα αξία δεν υπερβαίνει τα 350 Ecu . Πάντως, τα κράτη μέλη μπορούν να χορηγήσουν ατέλεια άνω των 350 Ecu εφόσον η αξία κάθε ατελώς εισαγόμενου δώρου δεν υπερβαίνει τα 1 400 Ecu.»

7. Στο άρθρο 11:

α) στην παράγραφο 1, η πρόταση «μέχρις ότου αρχίσουν να ισχύουν κοινοτικοί φορολογικοί κανόνες κατ' εφαρμογήν του άρθρου 14 παράγραφος 2 της οδηγίας 77/388/ΕΟΚ» διαγράφεται·

β) στην παράγραγο 2, η παραπομπή στο «άρθρο 2 παράγραφος 2» αντικαθίσταται από την παραπομπή στο «άρθρο 2 παράγραφος 2 στοιχείο α).»

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία, το αργότερο πριν από την 1η Ιουλίου 1990. Πληροφορούν αμέσως την Επιτροπή σχετικά.

2. Τα κράτη μέλη ενημερώνουν την Επιτροπή για τις διατάξεις που θεσπίζουν για την εφαρμογή της παρούσας οδηγίας.

Άρθρο 3

Η παρούσα οδηγία απευθύνεται στα κράτη μέλη.

Βρυξέλλες, 23 Νοεμβρίου 1989.

Για το Συμβούλιο

Ο Πρόεδρος

E. CRESSON

(1) ΕΕ αριθ. C 5 της 9. 1. 1987, σ. 2, και

ΕΕ αριθ. C 179 της 8. 7. 1988, σ. 8.

(2) ΕΕ αριθ. C 318 της 30. 11. 1987, σ. 23.

(3) ΕΕ αριθ. C 150 της 9. 6. 1987, σ. 6.

(4) ΕΕ αριθ. L 105 της 23. 4. 1983, σ. 64.